Bărbat înjunghiat și îngropat în beci, găsit după 4 zile din întâmplare de polițiști. Îl căutau pe agresor pentru o crimă
Caz șocant la doar 20 de kilometri de graniță, în localitatea Glodeni, Republica Moldova.
Un bărbat de 62 de ani a fost găsit înjunghiat, dar în viață, într-un beci improvizat acoperit cu pământ unde a fost sechestrat timp de patru zile.
Polițiștii au descoperit că cel care îl îngropase de viu, un tânăr de 18 ani, ar fi omorât și o femeie.
Polițiștii veniți la casa tânărului din raionul Glodeni, Republica Moldova, au auzit strigăte din grădină, iar când au săpat au descoperit un beci improvizat unde era ținut bărbatul de 62 de ani înjunghiat.
Omul era rănit în zona gâtului și le-a povestit agenților că fusese atacat în urma cu patru zile de tânărul de 18 ani, iar de atunci a fost ținut în beciul improvizat.
Povestea se complică și mai mult cu cât polițiștii veniseră la adresă ca să-l rețină pe tânărul de 18 ani, suspectat că a ucis în urmă cu trei zile o femeie de 74 de ani.
El a fost arestat preventiv și este cercetat pentru omor și tentativă de omor. Procurorii au cerut inclusiv o expertiză psihiatrică, mai ales că tânărul și-a recunoscut faptele.